Αργύριος Μοσχίδης - Βικιπαίδεια

# Αργύριος Μοσχίδης

### Από τη Βικιπαίδεια, την ελεύθερη εγκυκλοπαίδεια

Ο Αργύριος Μοσχίδης είναι μια από τις κορυφαίες πνευματικές φυσιογνωμίες της Λήμνου των νεοτέρων χρόνων. Οι έρευνες και το πάθος του για την ιστορία απέφεραν το μοναδικό έργο "Λήμνος", το οποίο αποτελεί τη βάση των ερευνών όλων των μεταγενέστερων ιστορικών και ιστοριογράφων του νησιού.

Ο Μοσχίδης γεννήθηκε στα Καμίνια το 1865 και το αρχικό του επώνυμο ήταν Κωνστάντιος. Οι γονείς του, που ήταν αγρότες, έμεναν σε μια μάντρα έξω από τον οικισμό. Από νωρίς έδειξε το ενδιαφέρον του για τα γράμματα και αποφοίτησε από το τοπικό τριτάξιο σχολείο με άριστα. Ο Μοσχίδης έμεινε στα Καμίνια μέχρι ηλικίας 17 ετών βοηθώντας τον πατέρα του στις αγροτικές δουλειές.

Η φιλομάθεια του Μοσχίδη ανάγκασε τελικά τον πατέρα του να τον στείλει στο σχολαρχείο στο Κάστρο, από όπου αποφοίτησε σε ηλικία 20 ετών με άριστα. Το γεγονός που σφράγισε το Μοσχίδη εκείνη την εποχή ήταν η ανακάλυψη από τον πατέρα του και έναν άλλο γεωργό της περιοχής της περίφημης Στήλης των Καμινίων.

Το 1885 γράφτηκε στην Ευαγγελική Σχολή της Σμύρνης και στη συνέχεια γράφηκε στην Φιλοσοφική Σχολή του Πανεπιστημίου Αθηνών όπου σε ηλικία 29 ετών αναγορεύθηκε διδάκτωρ.

Για κομματικούς λόγους δεν του ανατέθηκε η διεύθυνση της Αστικής Σχολής του Κάστρου κι έτσι διορίστηκε διευθυντής στην Αναξαγόρειο Σχολή Βούρλων.

Το 1898 έφυγε για παιδαγωγικές σπουδές στα Πανεπιστήμια του Μονάχου και του Βερολίνου. Επέστρεψε στα Καμίνια την άνοιξη του 1901 με πολύ υλικό από τις έρευνές του το οποίο κατασχέθηκε από τον Τούρκο αστυνομικό διευθυντή του Μούδρου. Με τη βοήθεια της Ελληνικής κοινότητας του Μούδρου το υλικό φυγαδεύτηκε στο Κάστρο και ο Μοσχίδης εγκατέλειψε τη Λήμνο και εγκαταστάθηκε στο Αϊβαλί σαν διευθυντής στο γυμνάσιο Κυδωνίων.

Το 1905, σε ηλικία 40 ετών, παντρεύτηκε τη Φιλίτσα Τενεκίδου από τα Βούρλα πρώτη εξαδέλφη της μητέρας του ποιητή Γιώργου Σεφέρη και την ίδια χρονιά μετακομίζει στην Αλεξάνδρεια της Αιγύπτου, ενώ το 1908 αναλαμβάνει διευθυντής της Αμπετείου Σχολής του Καΐρου.

Το 1912 πέθανε ξαφνικά μετά από μία κρίση σκωληκοειδίτιδας και μια αποτυχημένη επέμβαση.

Ανακτήθηκε από "http://el.wikipedia.org../../../%CE%B1/%CF%81/%CE%B3/%CE%91%CF%81%CE%B3%CF%8D%CF%81%CE%B9%CE%BF%CF%82_%CE%9C%CE%BF%CF%83%CF%87%CE%AF%CE%B4%CE%B7%CF%82_5e65.html"

Κατηγορίες: Λήμνος

##### Views

- Άρθρο
- Συζήτηση
- Τελευταία έκδοση

##### Αναζήτηση